Draxler, Juraj, minister školstva, vedy, výskumu a športu SR (2015-11-26):
Ďakujem. Vážená pani predsedajúca a vážený pán poslanec, poslanci Národnej rady Slovenskej republiky schválili zákon 578/2004 Z. z. o poskytovateľoch zdravotnej starostlivosti, v ktorom je zakotvené riešenie platov zdravotníckych pracovníkov. Na Ministerstve zdravotníctva Slovenskej republiky sme túto významnú legislatívnu zmenu pripravili po mnohých spoločných rokovaniach a odborných diskusiách. Nebolo to jednoduché, ale som rád, že sme realizovali novelu, ktorá je spravodlivá a optimálna. Žiaľ, hlavné posolstvo a zámer tejto ťažiskovej právnej úpravy zaniká pri informácii, ktorú oznámilo Odborové združenie sestier a pôrodných asistentiek. Dvesto sestier v Žiline podalo hromadné výpovede. Výpovede prišli paradoxne presne v deň, keď parlament schválil novelu zákona, ktorá dvíha platy zdravotníckym pracovníkom v priemere o 16 percent. Takéto konanie je paradoxné. Navyše tieto výpovede majú trpkú príchuť vydierania. Zopakujme si základné fakty. Zákon je finančne krytý a 55 mil. eur je vyčlenených práve na platy, aby 38-tisíc zdravotníckych pracovníkov dostalo svoje mzdy za vykonanú prácu. Hovoríme o zvýšení v priemere o 16 percent. To znamená, že niekto bude mať plat vyšší o 2 percentá, niekto o 20 percent. Pamätajme na to, že v rezorte máme ústavné zdravotnícke zariadenia štátne, súkromné, pod správou VÚC a tak ďalej. Dovoľte pripomenúť, že priemerná mzda sestier v štátnych zariadeniach je 1100 až 1200 eur. Otázka je, či je toto pre odborový zväz skutočne nízke ocenenie. Navyše plat bude valorizovaný každoročne, čo doteraz nebolo, a je to pomerne veľká suma. Áno, viem, že platové ohodnotenie vždy bolo a je veľmi citlivou témou, ktorá sa priam bytostne dotýka každého pracovníka. Preto bolo rozhodnuté, že o tejto novele bude minister zdravotníctva diskutovať so zdravotníckymi pracovníkmi osobne. Preto aj minister zdravotníctva cestuje po Slovensku a postupne navštevuje všetky nemocnice, či už súkromné alebo štátne. Priamo v zdravotníckych zariadeniach sa rozpráva aj so sestrami. Má za sebou 20 stretnutí, ktoré sú veľmi otvorené a týkajú sa odmeňovania, vzdelávania či fungovania rezortu vo všeobecnosti. Minister zdravotníctva na týchto stretnutiach vysvetľuje sestrám, že nový zákon im platy nezníži, práve naopak, dostanú zákonnú garanciu minimálnej hranice, pričom vo väčšine prípadov sa platy výrazne zvýšia. Sú to zaujímavé a podnetné diskusie, v ktorých sa minister zdravotníctva veľa dozvedel, a celkovo môže konštatovať, že sestry nie sú naladené proti tejto novele. Ak je tu však niekto, kto ich začal burcovať, aktivovať a nabádať k podávaniu hromadných výpovedí, treba sa pozrieť aj na to, akú formu si zvolil. Sestry pri podpisovaní hromadných výpovedí podpisujú aj dohodu o solidarite, kde sa píše, ak zdravotník poruší záväzky opísané v tejto zmluve, je povinný do siedmich dní odborovému združeniu zaplatiť sumu 3300 eur, ktoré použije, tieto financie, na fond solidarity. Ako vnímame, ako vnímať takúto metódu? Viac ako 3000 eur len za to, že sa sestra rozhodne výpoveď stiahnuť. Môže sa to vnímať aj ako vydieranie, či zastrašovanie a mocenské posilňovanie pozícií v priamom prenose. Akú právnu silu, to je ďalšia otázka, má takýto dokument? Prečo je pri výpovediach potrebné zaviazať sa k neúnosnej čiastke 3300 eur? Aký je základ budovania priamych, čestných a otvorených medziľudských vzťahov medzi sestrami? Možno... (Prerušenie vystúpenia predsedajúcou.)